চরিত্রের মনস্তত্ত্ব ফুটিয়ে তুলতে যে তাঁর জুড়ি মেলা ভার, সেটা এতদিনে দর্শক-পরিচালক সকলেই জানেন। ‘গুডনাইট সিটি’তে সেই চ্যালেঞ্জই আরও একবার নিয়েছেন ঋত্বিক চক্রবর্তী। পাশাপাশি নতুন অজিত নিয়েও আশাবাদী তিনি! ‘ওবেলা’র মুখোমুখি ঋত্বিক।
 
আরও একবার জটিল মনস্তাত্ত্বিক চরিত্রে আপনি...।
চরিত্রের মনস্তত্ব অভিনেতাকে সব সময়ই লোভ দেখায়। যেমন চরিত্র যখন কথা বলছে না, কিছু শুনছে— অভিনয়ে আসার শুরু থেকেই এসব এক্সাইট করত আমায়। কমলদা (কমলেশ্বর মুখোপাধ্যায়, পরিচালক) অনেকদিন আগেই আমাকে বলেছিলেন যে, এই চরিত্রটার জন্য আমায় ভেবেছেন। তখন থেকেই উৎসাহী ছিলাম। অভিমন্যুর নিজস্ব কমপ্লেক্সিটি আছে। অভিনয় করার জন্য খুবই চ্যালেঞ্জিং চরিত্র।
 
কমলেশ্বরের সঙ্গে তো এটাই আপনার প্রথম কাজ?
কমলদার সঙ্গে অনেকদিন ধরে আটকে থাকা কাজটা এই ছবির সুবাদে হয়ে গেল। কমলদা নিজে যেহেতু ডাক্তার, চরিত্রটা ডেভেলপ করতে উনিই সবচেয়ে বেশি সাহায্য করেছেন আমায়।
 
উনি এর আগেই ‘অ্যামাজন অভিযান’ বানিয়েছেন। যা এই ছবিটার চেয়ে সম্পূর্ণ আলাদা। পরিচালক হিসেবে ওঁর এই বৈচিত্র্য আপনি কীভাবে দেখেন?
কমলদা খুব নির্দিষ্টভাবে আলাদা ধরনের ছবি বানাতে পারেন। উনি ‘ক্ষত’র মতো ছবিও বানান, আবার ‘অ্যামাজন অভিযান’ও বানান। এটাই ওঁর ইউএসপি যে, উনি সব রকমের ছবিতেই স্বচ্ছন্দ, এবং দর্শক সমানভাবে তা পছন্দও করেন। ‘অ্যামাজন অভিযান’ ছাড়া কমলদার যে আরেক ধরনের ছবি দেখতে আমরা অভ্যস্ত, ‘গুডনাইট সিটি’ সেই গোত্রের ছবি। এ ছবি শুধু বিনোদনের জন্য বানানো নয়। সামাজিক অনেক বার্তা দেওয়া হয়েছে এখানে। অপরাধমনস্কতাকে সমাজ কীভাবে দেখে, সেই নিয়ে প্রশ্ন তোলে ছবিটা।
 
নতুন অজিত হিসেবে আপনার জায়গায় তো রাহুল এলেন...।
রাহুল যে অজিত হতে পারে, সেটা তো প্রথমেই শুনেছিলাম। রাহুলকে আমি ঘনিষ্ঠভাবে চিনি, অভিনয় সম্পর্কে ওর ধারণাও খানিকটা জানি বলেই বলছি, ওর কোনও অসুবিধে হবে না আমার পর অজিত করতে।
তুলনাটা তো চলে আসবেই...।
দেখুন, যে কোনও বদলে দর্শক দারুণ অভ্যস্ত। আবির আর যিশু— দু’জনের ব্যোমকেশই কিন্তু মানুষ আনন্দ করে দেখেছেন। আমি মনে করি, প্রত্যেক অভিনেতার কাছে সে এবং তার চরিত্রের মাঝে আর কেউ থাকে না। আর তুলনা তো সব সময়েই হতে পারে। আমার আগেও তো অনেকে অজিত করেছেন।
অরিন্দম শীলের সঙ্গে আপনার কাজের রাস্তাটা খোলা রয়েছে?
আমার দিক থেকে তো খোলা। যখন ছবির কথা উঠবে, দেখা যাবে! এটা নিয়ে এত কথা উঠছে কেন কে জানে! কথা তো আমার আর অরিন্দমদার মধ্যে ফোনে হয়েছিল। সেটা অন্য কেউ কী করে শুনল?
‘নগরকীর্তন’এ জাতীয় পুরস্কারের জন্য ঋদ্ধিকে নিয়ে আপনি নিশ্চয়ই গর্বিত? 
পুরস্কার পাওয়ার কয়েকদিন আগেই এক সাক্ষাৎকারে আমি বলেছিলাম, ঋদ্ধি ওই ছবিতে যে অভিনয়টা করেছে, সেটা ওর বয়সে আমি করতে পারতাম না। ও যে অত্যন্ত উঁচুদরের কাজ করেছে, সেটা চোখের সামনে দেখেছি। এবং সেটা ওই বয়সে করে ফেলাটা সহজ কথা নয়। জাতীয় পুরস্কারটা না হলেও ওর অভিনয়টা দুর্দান্তই থেকে যেত।
কিন্তু ছবিটা দর্শকের কাছে পৌঁছতে তো সময় লাগছে। ‘ভায়োলিন প্লেয়ার’ যেমন মুক্তিই পেল না...। আপনার মনে হয় না, ভাল ছবি দর্শকের কাছে আরও বেশি করে পৌঁছনো উচিত?
নিশ্চয়ই। সব ছবির আলাদা দর্শক আছে। ঠিক যেমন, সব জিনিসের আলাদা ক্রেতা হয়। ‘মাস’এর নিজস্ব ছবি রয়েছে। সেই ছবি আরও বেশি করে হওয়া উচিত। এখন অনেকে আমায় বলতে পারেন, আপনি তো তথাকথিত হিরোর মতো দেখতে নন, তাহলে? আরে বাবা, হিরোর সংজ্ঞাও তো মানুষেরই তৈরি করা। সেটা কখনওই শেষকথা হতে পারে না। এখন যেমন কনটেন্টই হিরো। ‘মাস’এর জন্য তৈরি ছবি আরও বেশি করে ‘হিট’ হওয়া উচিত। তবেই তো ইন্ডাস্ট্রির উন্নতি হবে।
গোটা ইন্ডাস্ট্রিই তো এখন এক ছাতার তলায় চলে আসছে!
ইন্ডাস্ট্রিতে চিরকালই কোনও না কোনও শক্তিশালী হাউস রাজত্ব করেছে। এখনও করছে। পাশাপাশি অনেক ইন্ডিপেন্ডেন্ট কাজও হচ্ছে। বাইরে থেকে এসেও অনেকে অন্য ধরনের কাজ করে যাচ্ছেন। আমার তো মনে হয় আমরা সেই ধরনের ছবিরই ফসল।
এখন কী কাজ করছেন?
‘ইংক’ বলে একটা ছবি করছি। আরও কয়েকটা ছবির কথাবার্তা চূড়ান্ত হওয়ার অপেক্ষায়।